LV Eiropas Savienības Oficiālais Vēstnesis L 38/1

KOMISIJAS DELEĢĒTĀ REGULA (ES) Nr. 114/2013

(2012. gada 6. novembris),

ar ko papildina Eiropas Parlamenta un Padomes Regulu (ES) Nr. 510/2011 attiecībā uz noteikumiem par pieteikumu iesniegšanu atkāpei no īpatnējo emisiju mērķiem, kuri noteikti jauniem vieglajiem kravas automobiļiem

(Dokuments attiecas uz EEZ)

EIROPAS KOMISIJA,

ņemot vērā Līgumu par Eiropas Savienības darbību,

ņemot vērā Eiropas Parlamenta un Padomes 2011. gada 11. maija Regulu (ES) Nr. 510/2011 par emisiju standartu noteikšanu jauniem vieglajiem kravas automobiļiem saistībā ar Savienības integrēto pieeju vieglo transportlīdzekļu CO2 emisiju samazināšanai (1) un jo īpaši tās 11. panta 7. punktu,

tā kā:

(1) Regulas (ES) Nr. 510/2011 11. pants paredz, ka mazi ražotāji (turpmāk “pieteicēji”) var pieteikties alternatīviem emisiju samazināšanas mērķiem, atbilstīgiem to emisiju samazināšanas iespējām, tostarp ekonomiskajām un tehniskajām iespējām samazināt īpatnējās CO2 emisijas, kā arī ņemot vērā attiecīgo vieglo kravas automobiļu tipa tirgus īpatnības.

(2) Nosakot pieteicēja emisiju samazināšanas iespējas, vajadzētu novērtēt pieteicēja ekonomiskās un tehniskās iespējas. Šajā nolūkā pieteicējam vajadzētu iesniegt sīku informāciju par savu saimniecisko darbību, kā arī informāciju par vieglajos kravas automobiļos izmantotajām CO2 samazināšanas tehnoloģijām. Pieprasītā informācija ietver datus, kas ir viegli pieejami pieteicējam, un tam nevajadzētu radīt papildu administratīvo slogu.

(3) Lai nodrošinātu pieteicējiem skaidru pamatlīmeni, ko izmanto īpatnējo emisiju mērķu noteikšanai, ir piemēroti izmantot jaunākos pieejamos datus par vidējām īpatnējām CO2 emisijām 2010. gadā. Ja šādu datu nav, mērķis jāsalīdzina ar datiem par vidējām īpatnējām CO2 emisijām 2010. gadam tuvākajā kalendārajā gadā.

(4) Lai vienkāršotu pieteikšanos, vajadzētu nodrošināt sarakstu ar ražotājiem un to vidējām īpatnējām CO2 emisijām Savienībā 2010. gadā. Saraksts ir sagatavots pēc oficiālas apspriešanās ar dalībvalstīm un galvenajām ieinteresētajām aprindām ekspertu grupā autotransporta CO2 politikas izstrādei un īstenošanai 2012. gada 9. jūlijā.

(5) Lai ņemtu vērā dažu pieteicēju ierobežoto produktu piedāvājumu un tādējādi arī vidējo īpatnējo CO2 emisiju samazinājuma pasākumu izplatības ierobežoto apjomu attiecībā pret visiem automobiļiem, pieteicējiem jāatļauj izvēlēties vai nu vienotu ikgadēju īpatnējo emisiju mērķi atkāpes periodam, vai atšķirīgus gada mērķus, kuri atkāpes perioda beigās novestu pie emisiju samazinājuma salīdzinājumā ar 2010. gada pamatlīmeni.

(6) Saskaņā ar izņēmumu no dokumentu publiskas pieejamības tiesībām, kas paredzēts 4. panta 2. punktā Eiropas Parlamenta un Padomes 2001. gada 30. maija Regula (EK) Nr. 1049/2001 par publisku piekļuvi Eiropas Parlamenta, Padomes un Komisijas dokumentiem (2), vajadzētu liegt publisku piekļuvi dažu veidu ziņām, ko sniedz atkāpes pieteikumos, ja šīs informācijas atklāšana var kaitēt komerciālo interešu aizsardzībai, jo īpaši attiecībā uz informāciju par pieteicēja ražojumu plānošanu, paredzamajām izmaksām un ietekmi uz uzņēmuma ienesīgumu. Komisija publicēs internetā lēmumus par atkāpes piešķiršanu,

IR PIEŅĒMUSI ŠO REGULU.

1. pants

Priekšmets

Šī regula precizē, kāda informācija jāsniedz pieteicējiem, lai pierādītu, ka ir izpildīti nosacījumi, lai varētu piemērot atkāpi atbilstoši Regulas (ES) Nr. 510/2011 11. panta 1. punktam.

2. pants

Definīcijas

Papildus definīcijām, kas noteiktas Regulas (ES) Nr. 510/2011 2. un 3. pantā, šajā regulā piemēro šādas definīcijas:

1) “pieteicējs” ir ražotājs Regulas (ES) Nr. 510/2011 11. panta 1. punkta nozīmē;

2) “automobiļa parametri” ir automobiļa rādītāji, tostarp masa, tā īpatnējās CO2 emisijas, vietu skaits, motora veiktspēja, jaudas un masas attiecība un maksimālais ātrums;

3) “tirgus īpašības” ir informācija par automobiļa parametriem un to vieglo kravas automobiļu nosaukumi un cenu diapazoni, kuri tieši konkurē ar automobiļiem, attiecībā uz kuriem sniedz pieteikumu atkāpes piemērošanai;

4) “sava ražotne” ir ražošanas vai montāžas cehs, ko izmanto vienīgi pieteicējs jaunu vieglo kravas automobiļu ražošanai vai montāžai vienīgi šī pieteicēja vajadzībām, tostarp attiecīgā gadījumā eksportam paredzētu vieglo kravas automobiļu ražošanai vai montāžai;

5) “savs konstruktoru birojs” ir birojs, kurā viss automobilis tiek konstruēts un izstrādāts un kurš atrodas pieteicēja kontrolē un ekskluzīvā lietošanā.

3. pants

Pieteikums atkāpei saskaņā ar Regulas (ES) Nr. 510/2011 11. panta 1. punktu

Pieteikumu atkāpei atbilstoši Regulas (ES) Nr. 510/2011 11. panta 1. punktam pieteicējs iesniedz saskaņā ar formātu, kas norādīts šīs regulas I pielikumā, un iekļauj tajā šīs regulas 4. pantā un 5. pantā norādīto informāciju.

4. pants

Informācija par atbilstības kritērijiem

Pieteicējs iesniedz šādu informāciju par atbilstības kritērijiem:

a) informācija par ražotāja vai saistītu ražotāju grupas īpašumtiesību struktūru kopā ar attiecīgu deklarāciju, kas norādīta II pielikumā;

b) to jaunu vieglo kravas automobiļu skaits, kuri oficiāli reģistrēti Savienībā trīs kalendāro gadu laikā pirms pieteikuma datuma un par kuriem pieteicējs ir atbildīgs, vai, ja šādi dati nav pieejami, norāda: i) vai nu uz pārbaudāmiem datiem balstītu aplēsi par to jaunu vieglo kravas automobiļu skaitu, kas reģistrēti ievadfrāzē norādītajā laika posmā un par kuriem pieteicējs ir atbildīgs; ii) vai arī, ja ievadfrāzē norādītajā laika posmā nav reģistrēts neviens jauns vieglais kravas automobilis, to jaunu vieglo kravas automobiļu skaitu, kas reģistrēti pēdējā kalendārajā gadā, par kuru šādi dati ir pieejami.

5. pants

Īpatnējo emisiju mērķis un samazinājuma potenciāls saskaņā ar Regulas (ES) Nr. 510/2011 11. panta 2. punktu

1. Pieteicējs iesniedz vidējās īpatnējās CO2 emisijas par tā 2010. gadā reģistrētajiem jauniem vieglajiem kravas automobiļiem, ja vien vidējās īpatnējās CO2 emisijas par minēto gadu nav uzskaitītas III pielikumā. Ja šāda informācija nav pieejama, pieteicējs iesniedz vidējās īpatnējās CO2 emisijas par tā jauniem vieglajiem kravas automobiļiem, kuri reģistrēti 2010. gadam sekojošā tuvākajā kalendārajā gadā.

2. Pieteicējs iesniedz šādu informāciju par savu darbību:

a) par kalendāro gadu pirms pieteikuma datuma – darbinieku skaits un ražotnes lielums kvadrātmetros;

b) ražotnes darbības modelis, norādot, kuras konstruēšanas un ražošanas darbības veic pieteicējs un kuras – ārpakalpojumu sniedzējs;

c) saistīta uzņēmuma gadījumā – vai tehnoloģija ražotājiem ir kopīga un kuras no darbībām veic ārpakalpojumu sniedzējs;

d) par pieciem kalendārajiem gadiem pirms pieteikuma datuma – pārdošanas apjomi, gada apgrozījums, tīrā peļņa, pētniecības un izstrādes izdevumi saistībā ar CO2 samazināšanas tehnoloģijām un, ja tas ir saistīts uzņēmums, tad arī neto pārskaitījumi mātessabiedrībai;

e) pieteicēja tirgus īpašības;

f) cenrādis visām vieglo kravas automobiļu versijām, kurām tiks piemērota atkāpe, kalendārajā gadā pirms pieteikuma datuma un paredzamais cenrādis jauniem vieglajiem kravas automobiļiem, kurus plānots izlaist un kuriem tiks piemērota atkāpe.

Pirmās daļas d) punktā minētajai informācijai pievieno oficiāli apstiprinātus pārskatus vai to apstiprina neatkarīgs revidents.

3. Pieteicējs iesniedz šādu informāciju par savām tehniskajām iespējām samazināt īpatnējās CO2 emisijas:

a) 2010. gadā tirgū laistajos vieglajos kravas automobiļos izmantoto CO2 samazināšanas tehnoloģiju saraksts vai, ja šādi dati nav pieejami, minētie dati par 2010. gadam sekojošo tuvāko kalendāro gadu, vai, ja ražotāji plāno ienākt tirgū, par to gadu, kurā tiks uzsākta atkāpes piemērošana;

b) CO2 samazināšanas tehnoloģiju saraksts, kuras tiek izmantotas vieglajos kravas automobiļos īpatnējo CO2 emisiju samazināšanas programmas ietvaros, un šo tehnoloģiju papildu izmaksas katrai automobiļa versijai, par ko tiek iesniegts atkāpes pieteikums.

4. Pieteicējs saskaņā ar tā emisiju samazināšanas iespējām ierosina vienu no šādiem mērķiem:

a) īpatnējo emisiju mērķi, ar ko tiek nodrošināts, lai vidējās īpatnējās CO2 emisijas, beidzoties atkāpes laikposmam, būtu samazinātas salīdzinājumā ar 1. punktā minētajām vidējām īpatnējām CO2 emisijām;

b) ikgadējos īpatnējo emisiju mērķus katram atkāpes laikposma gadam, un tos nosaka tā, lai vidējās īpatnējās CO2 emisijas visā atkāpes periodā būtu samazinātas salīdzinājumā ar 1. punktā minētajām vidējām īpatnējām CO2 emisijām.

5. Īpatnējo emisiju mērķim vai ikgadējiem īpatnējo emisiju mērķiem, ko ierosinājis pieteicējs, pievieno jauno automobiļu īpatnējo CO2 emisiju samazināšanas programmu.

Īpatnējo CO2 emisiju samazināšanas programmā norāda šādus datus:

a) CO2 samazināšanas tehnoloģiju ieviešanas grafiks pieteicēja automobiļos;

b) prognoze par jaunu vieglo kravas automobiļu reģistrāciju skaitu Savienībā gada laikā atkāpes laikposmā un gaidāmās vidējās īpatnējās CO2 emisijas un vidējā masa;

c) ikgadējo īpatnējo emisiju mērķu gadījumā – ikgadējais īpatnējo CO2 emisiju uzlabojums tām automobiļu versijām, kuru ražošanā ir ieviestas CO2 samazināšanas tehnoloģijas.

6. To, vai pieteicējs ievēro īpatnējo emisiju mērķi vai ikgadējos īpatnējo emisiju mērķus, novērtē saskaņā ar Regulas (ES) Nr. 510/2011 9. pantu katru gadu atkāpes laikposmā.

6. pants

Komisijas novērtējums

1. Ja Komisija nav izteikusi iebildumus deviņu mēnešu laikā pēc pilnīga pieteikuma oficiālas saņemšanas atbilstoši Regulas (ES) Nr. 510/2011 11. panta 1. punktam, attiecīgie nosacījumi, lai piemērotu atkāpi, tiek uzskatīti par izpildītiem.

Ja Komisija konstatē, ka pieteikums ir nepilnīgs, var tikt pieprasīta papildu informācija. Ja papildu informācija netiek iesniegta pieprasījumā norādītajā termiņā, Komisija var noraidīt pieteikumu.

Ja pieteikums tiek noraidīts sakarā ar nepilnībām vai sakarā ar Komisijas secinājumu, ka paredzētais īpatnējo emisiju mērķis ir pretrunā ar pieteicēja samazināšanas iespējām, pieteicējs var iesniegt papildinātu vai pārskatītu atkāpes pieteikumu.

2. Pieteikumus nosūta drukātā un elektroniskā formātā. Drukāto versiju nosūta Eiropas Komisijas Ģenerālsekretariātam, 1049 Brisele, Beļģija (adresējot Secretariat General of the European Commission, 1049 Bruxelles/Brussel, BELGIQUE/BELGIË) ar norādi “Derogation under Regulation (EU) No 510/2011” (Atkāpe saskaņā ar Regulu (ES) Nr. 510/2011). Elektroniskā versija tiek nosūtīta uz I pielikumā norādīto funkcionālo pastkasti.

3. Ja informācija, kas ietverta pieteikumā, ir atzīta par nepareizu vai neprecīzu, lēmums par atkāpes piešķiršanu tiek atcelts.

7. pants

Publiska piekļuve informācijai

1. Pieteicējam, kas uzskata, ka pieteikumā sniegto informāciju nedrīkst izpaust saskaņā ar Regulas (ES) Nr. 510/2011 11. panta 8. punktu, tas ir jānorāda pieteikumā un jāpamato, kāpēc publiskošana var kaitēt pieteicēja komerciālo interešu aizsardzībai, tostarp intelektuālajam īpašumam.

2. Izņēmums no tiesībām uz publisku piekļuvi dokumentiem, kas noteikts Regulas (EK) Nr. 1049/2001 4. panta 2. punktā, tiek uzskatīts par piemērojamu šādiem informācijas veidiem:

a) sīkāka informācija par 5. pantā minēto īpatnējo CO2 emisiju samazināšanas programmu, un jo īpaši informācija par pieteicēja produktu portfeļa attīstību;

b) CO2 samazināšanas tehnoloģiju paredzamā ietekme uz ražošanas izmaksām, automobiļu pirkuma cenām un uzņēmuma rentabilitāti.

8. pants

Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2012. gada 6. novembrī Komisijas vārdā – priekšsēdētājs José Manuel BARROSO

(1) OV L 145, 31.5.2011., 1. lpp.

(2) OV L 145, 31.5.2001., 43. lpp.

I PIELIKUMS Standartformāts atkāpes pieteikumam, kas jāiesniedz vieglo kravas automobiļu ražotājiem, kuri atbilst Regulas (ES) Nr. 510/2011 11. panta 1. punkta kritērijiem Elektronisko pieteikuma versiju nosūta uz šādu e-pasta adresi: EC-CO2-LDV-IMPLEMENTATION@ec.europa.eu 1. Ražotāja vai saistītu ražotāju grupas nosaukums, adrese un kontaktpersona Ražotāja nosaukums Pasta adrese Kontaktpersonas vārds Kontaktpersonas e-pasts Kontaktpersonas tālrunis 2. Ražotāja ES pārstāvja nosaukums, adrese un kontaktpersona (tikai gadījumos, kad ražotāja uzņēmējdarbības veikšanas vieta ir ārpus ES) Ražotāja ES pārstāvja nosaukums Pasta adrese Kontaktpersonas vārds Kontaktpersonas e-pasts Kontaktpersonas tālrunis 3. Atbilstības kritēriji 3.1. Vai pieteicējs ietilpst saistītu ražotāju grupā?  JĀ (jāpievieno II pielikumā norādītā deklarācija)  NĒ 3.2. Vai pieteicējs ietilpst saistītu ražotāju grupā, taču izmanto pats savu ražotni un konstruktoru biroju?  JĀ (jāpievieno II pielikumā norādītā deklarācija; skatīt 3.3. punktu)  NĒ (skatīt 3.4. un 3.5. punktu) 3.3. Savienībā reģistrētu jaunu vieglo kravas automobiļu skaits, ja pieteikums attiecas uz nesaistītu ražotāju vai saistītu ražotāju, kurš izmanto pats savu ražotni un savu konstruktoru biroju 3.3.1. Oficiālais skaits trijos kalendārajos gados pirms pieteikuma datuma Gads Jaunu reģistrāciju skaits ES 3.3.2. Ja 3.3.1. punktā minētais oficiālais skaits par tajā norādīto laikposmu nav pieejams, norādīt aplēsi, kas balstīta uz pārbaudāmiem datiem Gads Jaunu reģistrāciju skaits ES 3.3.3. Ja 3.3.1. un 3.3.2. punktā norādītais skaits par norādīto laikposmu nav pieejams, norādīt skaitu par pēdējo kalendāro gadu, par kuru šādi dati ir pieejami Gads Jaunu reģistrāciju skaits ES 3.4. Ja pieteikums attiecas uz saistītu ražotāju grupu, norādīt šādus datus: Ražotāju nosaukumi Pasta adrese Kontaktpersonas vārds Kontaktpersonas e-pasts Kontaktpersonas tālrunis 3.5. Ražotāju grupas Savienībā reģistrētu jaunu vieglo kravas automobiļu skaits, ja pieteikums attiecas uz saistītu ražotāju grupu un pieteicējs neizmanto pats savu ražotni un savu konstruktoru biroju 3.5.1. Oficiālais skaits trijos kalendārajos gados pirms pieteikuma datuma Gads Jaunu reģistrāciju skaits ES 3.5.2. Ja 3.5.1. punktā minētais oficiālais skaits par tajā norādīto laikposmu nav pieejams, norādīt aplēsi, kas balstīta uz pārbaudāmiem datiem Gads Jaunu reģistrāciju skaits ES 3.5.3. Ja 3.5.1. un 3.5.2. punktā norādītais skaits par norādīto laikposmu nav pieejams, norādīt skaitu par pēdējo kalendāro gadu, par kuru šādi dati ir pieejami Gads Jaunu reģistrāciju skaits ES 4. Pieprasītais atkāpes ilgums Kalendāro gadu skaits (ne vairāk kā pieci) 5. Ierosinātais īpatnējo emisiju mērķis, kas aprēķināts kā vidējais rādītājs par visiem automobiļiem atkāpes piemērošanas periodā, vai atsevišķi īpatnējo emisiju mērķi ikgadēju samazinājumu gadījumā (g CO2/km) Gads Vidējo īpatnējo emisiju mērķis (g CO2/km) 6. Informācija par uzņēmumu 6.1. Vidējās īpatnējās CO2 emisijas 2010. gadā, ja tās nav iekļautas III pielikumā (vai, ja tās nav pieejamas, par 2010. gadam sekojošo tuvāko gadu) 6.2. Darbinieku skaits kalendārajā gadā pirms pieteikuma datuma 6.3. Ražotnes lielums kvadrātmetros kalendārajā gadā pirms pieteikuma datuma 6.4. Pārdošanas apjomi par pieciem gadiem pirms pieteikuma datuma Gads Pārdošanas apjomi 6.5. Gada apgrozījums par pieciem gadiem pirms pieteikuma datuma Gads Apgrozījums 6.6. Tirgus īpašības Informācija par plānotajiem produktiem, kas nav pieejami tirgū pieteikuma brīdī, ir jāsniedz šī pieteikuma konfidenciālajā iedaļā. a) automobiļa parametri; b) tieši konkurējošo automobiļu nosaukumi un cenu diapazoni gadā pirms pieteikuma datuma; c) to automobiļu cenrādis, kuriem tiks piemērota atkāpe, kalendārajā gadā pirms pieteikuma datuma vai pieteikuma datumam tuvākajā gadā. 6.7. Ražotnes darbības modeļa īss apraksts PIETEIKUMA KONFIDENCIĀLĀ IEDAĻA 6.8. Tīrā peļņa par pieciem gadiem pirms pieteikuma datuma Gads Tīrā peļņa 6.9. Pētniecības un izstrādes izdevumi saistībā ar CO2 samazināšanas tehnoloģijām par pieciem gadiem pirms pieteikuma datuma Gads Pētnieības un izstrādes izdevumi 6.10. Neto finansiālie pārskaitījumi mātesuzņēmumam saistītu uzņēmumu gadījumā par pieciem gadiem pirms pieteikuma datuma Gads Neto pārskaitījumi 7. Informācija par vieglajiem kravas automobiļiem, kuri tiks laisti Savienības tirgū un par kuriem pieteicējs būs atbildīgs 7.1. Tirgus īpašības 7.1.1. Automobiļa parametri, 7.1.2. tieši konkurējošo automobiļu nosaukumi un cenu diapazoni gadā pirms pieteikuma datuma, 7.1.3. paredzamais to automobiļu cenrādis, kuriem tiks piemērota atkāpe. 8. Pieteicēja tehniskās iespējas samazināt tā īpātnējās CO2 emisijas 8.1. To CO2 samazināšanas tehnoloģiju saraksts, kuras tika izmantotas pieteicēja ražotajos automobiļos 2010. gadā. 8.2. Ja 8.1. punktā minētais saraksts nav pieejams, jāiesniedz saraksts par 2010. gadam sekojošo tuvāko kalendāro gadu. 8.3. Ja pieteicējs plāno ienākt Savienības tirgū, 8.1. punktā minētais saraksts ir jāiesniedz par pirmo atkāpes piemērošanas gadu. 9. Pieteicēja īpatnējo CO2 emisiju samazināšanas programma 9.1. CO2 samazināšanas tehnoloģiju ieviešanas grafiks attiecībā uz visiem automobiļiem; 9.2. Paredzētais vidējais lielums attiecībā uz visiem automobiļiem atkāpes laikposmā 9.2.1. Jaunu vieglo kravas automobiļu gada reģistrāciju skaits Savienībā atkāpes laikposmā. 9.2.2. Paredzētā to automobiļu vidējā masa, kuri tiks laisti Savienības tirgū, šo automobiļu motoru jauda un informācija par piedziņas konfigurāciju. 9.2.3. Paredzētās to automobiļu vidējās īpatnējās CO2 emisijas, kuri tiks laisti Savienības tirgū. 9.3. CO2 samazināšanas tehnoloģijas, kuras tiks ieviestas attiecībā uz pieteicēja ražotajiem automobiļiem īpatnējo CO2 emisiju samazināšanas programmas ietvaros. 9.4. Papildu izmaksas par vienu automobiļa versiju, ko izraisa tehnoloģiju ieviešana īpatnējo CO2 emisiju samazināšanas programmas ietvaros. 9.5. Ikgadējo īpatnējo emisiju mērķu gadījumā – ikgadējais īpatnējo CO2 emisiju uzlabojums tām automobiļu versijām, kuru ražošanā ir ieviestas CO2 samazināšanas tehnoloģijas.

II PIELIKUMS Īpašumtiesību struktūras deklarācijas standartformāts Regulas (ES) Nr. 510/2011 11. panta 1. punkta a) apakšpunkts Ar šo es apliecinu, ka esmu juridiski pilnvarots pārstāvēt [nosaukums] (ražotājs), kurš lūdz piešķirt atkāpi, kā to paredz Regulas (ES) Nr. 510/2011 11. panta 1. punkts, un kurš neietilpst saistītu ražotāju grupā, kā tā ir definēta minētās regulas 3. panta 2. punktā. Cik man zināms, [nosaukums] (ražotājs) ir tiesīgs iesniegt atkāpes pieteikumu, kā to paredz Regulas (ES) Nr. 510/2011 11. panta 1. punkts, un šajā pieteikumā iekļautā informācija ir patiesa un precīza. Informācija par [nosaukums] (ražotājs) īpašumtiesību struktūru ir pievienota pielikumā. Paraksts Datums [Ražotāja] direktors Regulas (ES) Nr. 510/2011 11. panta 1. punkta b) apakšpunkts Ar šo es apliecinu, ka esmu juridiski pilnvarots pārstāvēt [nosaukums] (ražotājs), kurš lūdz piešķirt atkāpi, kā to paredz Regulas (ES) Nr. 510/2011 11. panta 1. punkts, un kurš ietilpst saistītu ražotāju grupā, kā tā ir definēta minētās regulas 3. panta 2. punktā. Cik man zināms, [nosaukums] (ražotājs) ir tiesīgs iesniegt atkāpes pieteikumu, kā to paredz Regulas (ES) Nr. 510/2011 11. panta 1. punkts, un šajā pieteikumā iekļautā informācija ir patiesa un precīza. Informācija par [nosaukums] (ražotājs) īpašumtiesību struktūru ir pievienota pielikumā. Paraksts Datums [Ražotāja] direktors Regulas (ES) Nr. 510/2011 11. panta 1. punkta c) apakšpunkts Ar šo es apliecinu, ka esmu juridiski pilnvarots pārstāvēt [nosaukums] (ražotājs), kurš lūdz piešķirt atkāpi, kā to paredz Regulas (ES) Nr. 510/2011 11. pants, un kurš ietilpst saistītu ražotāju grupā, kā tā ir definēta minētās regulas 3. panta 2. punktā, taču kurš izmanto pats savu ražotni un konstruktoru biroju, kā tie ir definēti Komisijas Deleģētās regulas (ES) Nr. 114/2013 2. pantā. Cik man zināms, [nosaukums] (ražotājs) ir tiesīgs iesniegt atkāpes pieteikumu, kā to paredz Regulas (ES) Nr. 510/2011 11. panta 1. punkts, un šajā pieteikumā iekļautā informācija ir patiesa un precīza. Informācija par [nosaukums] (ražotājs) īpašumtiesību struktūru ir pievienota pielikumā. Paraksts Datums [Ražotāja] direktors